Dief gevonnis, maar 250 jaar oue viool word steeds vermisArgieffoto (Foto: Ri Butov/Pixabay) ŉ Man is Donderdag tot twee en ŉ half jaar tronkstraf gevonnis in verband met die diefstal in Maart verlede jaar van ŉ 250 jaar oue viool uit ŉ musiekakademie in Berlyn. Die onvervangbare instrument word nog steeds vermis. Die viool, vervaardig deur Nicolo Gaglianio in 1769, was meer as €275 000 (byna R5,5 miljoen) werd. Die 41-jarige dief het die instrument vir €200 (sowat R4 000) verkoop om sy dwelmgewoonte te ondersteun. Die viool behoort aan Duitsland en is aan ŉ student geleen tydens ŉ beursprogram. Die dief en sy medepligtige was op soek na kontant in die Berlyn-konservatorium in die middestad nadat hulle ŉ fiets probeer steel het. Die hof het die Duitser skuldig bevind op aanklag van diefstal en hom beveel om €275 000 in vergoeding te betaal. Die man het reeds ŉ paar vorige skuldigbevindings en het aan die begin van die hofsaak skuld erken. “Ek het geld nodig gehad vir kokaïne,” het hy gesê. “As ek geld in die hande kon kry, sou ek die viool gelos het.” Hy het die instrument kort ná die diefstal verkoop aan ŉ onbekende man en die helfte van die geld vir sy medepligtige gegee.